CELEX: 62013CN0689
Language: sk
Date: 2013-12-24 00:00:00
Title: Vec C-689/13: Návrh na začatie prejudiciálneho konania, ktorý podal Consiglio di Giustizia Amministrativa per la Regione siciliana (Taliansko) 24. decembra 2013 – PFE/Airgest

14.4.2014   
            
            
               SK
            
            
               Úradný vestník Európskej únie
            
            
               C 112/22
            
         Návrh na začatie prejudiciálneho konania, ktorý podal Consiglio di Giustizia Amministrativa per la Regione siciliana (Taliansko) 24. decembra 2013 – PFE/Airgest
   (Vec C-689/13)
   2014/C 112/28
   Jazyk konania: taliančina
   
      Vnútroštátny súd, ktorý podal návrh na začatie prejudiciálneho konania
   
   Consiglio di Giustizia Amministrativa per la Regione siciliana
   
      Účastníci konania pred vnútroštátnym súdom
   
   
      Odvolateľka: Puligienica Facility Esco SpA (PFE)
   
      Odporca: Airgest SpA
   
      Prejudiciálne otázky
   
   
               1.
            
            
               Uplatnia sa zásady stanovené Súdnym dvorom Európskej únie (ďalej len „SDEÚ“) v rozsudku zo 4. júla 2013 vo veci C-100/12 v súvislosti s osobitnou situáciou, ktorá bola predmetom prejudiciálnej otázky, v ktorej sa na konaní o vyhlásení verejného obstarávania zúčastnili iba dve spoločnosti, z dôvodu podstatnej analogickej podobnosti so spornou vecou aj na prípad, o ktorom rozhoduje tento súd, v ktorom boli všetky spoločnosti, ktoré sa zúčastnili na verejnom obstarávaní, aj keď ich bolo viac ako dve, vylúčené zadávateľom bez toho, aby odlišné spoločnosti od tých, ktoré sú súčasťou tohto konania, uvedené vylúčenie napadli, takže vec, o ktorej tento senát rozhoduje, sa týka iba dvoch spoločností?
            
         
               2.
            
            
               Pokiaľ ide iba o otázky, o ktorých sa rozhoduje na základe práva Európskej únie, je v rozpore s výkladom práva Európskej únie, a najmä s článkom 267 ZFEÚ, článok 99 ods. 3 codice del processo amministrativo (zákona o správnom konaní, ďalej len „CPA“) v rozsahu, v akom toto procesné ustanovenie stanovuje, že všetky právne zásady stanovené na plenárnom zasadnutí Consiglio di Stato sú záväzné pre všetky senáty a oddelenia Consiglio di Stato aj v prípade, z ktorého jasne vyplýva, že toto zasadnutie prijalo alebo môže prijať zásadu, ktorá je v rozpore alebo je nezlučiteľná s právom Európskej únie? A najmä:
            
         
               3.
            
            
               Má senát alebo oddelenie Consiglio di Stato poverené konať vo veci, v ktorej má pochybnosti o súlade alebo zlučiteľnosti právnej zásady vyhlásenej plenárnym zasadnutím s právom Európskej únie, povinnosť postúpiť plenárnemu zasadnutiu odôvodneným uznesením rozhodnutie vo veci, prípadne ešte predtým, ako môže byť podaný návrh na začatie prejudiciálneho konania na SDEÚ s cieľom zistiť súlad a zlučiteľnosť spornej právnej zásady s právom Európskej únie, alebo naopak, môžu, resp. musia senát alebo oddelenie Consiglio di Stato ako vnútroštátne súdy poslednej inštancie predložiť nezávisle ako všeobecné súdy zodpovedné za uplatnenie práva Európskej únie prejudiciálnu otázku SDEÚ, aby získali správny výklad práva Európskej únie?
            
         
               4.
            
            
               V prípade, že odpoveď na otázku v predchádzajúcom odseku bude v tom zmysle, že každý senát alebo oddelenie Consiglio di Stato môže, resp. musí predložiť prejudiciálne otázky priamo SDEÚ, alebo v každom prípade, ak SDEÚ stanoví, a fortiori po plenárnom zasadnutí Consiglio di Stato, že vnútroštátna právna zásada stanovená na plenárnom zasadnutí nie je v súlade alebo nie je úplne v súlade so správnym výkladom práva Európskej únie, môže alebo musí každý senát alebo každé oddelenie Consiglio di Stato ako všeobecné súdy poslednej inštancie zodpovedné za uplatnenie práva Európskej únie bezodkladne uplatniť správny výklad práva Európskej únie, ako ho vykladá SDEÚ, alebo naopak, aj v takom prípade musia postúpiť plenárnemu zasadnutiu odôvodneným uznesením rozhodnutie vo veci s tým, že uplatnenie práva Európskej únie, o ktorom už SDEÚ rozhodol ako o záväznom, patrí do výlučnej právomoci plenárneho zasadnutia a je predmetom jeho právneho posúdenia?
            
         
               5.
            
            
               Napokon, je výklad správneho procesného systému Talianskej republiky v zmysle postúpenia prípadného rozhodnutia týkajúceho sa podania návrhu na začatie prejudiciálneho konania na SDEÚ do výlučnej právomoci plenárneho zasadnutia – alebo aj samotné rozhodnutie vo veci, ktoré priamo vyplýva z uplatnenia právnych zásad Európskej únie už stanovených SDEÚ – v rozpore nielen so zásadami primeranej dĺžky konania a rýchlej možnosti súdneho preskúmania v konaniach v oblasti zadávania zákaziek vo verejnom obstarávaní, ale aj s požiadavkou, aby právo Európskej únie okamžite a plne uplatnil akýkoľvek súd vo všetkých členských štátoch záväzným spôsobom v súlade s jeho správnym výkladom, ako ho vyložil SDEÚ, aj na účely maximálneho uplatnenia zásady „potrebného účinku“ a zásady prednosti práva Európskej únie pred vnútroštátnym právom (nielen hmotnoprávnym, ale aj procesným) každého členského štátu (v prejednávanej veci pred článkom 99 ods. 3 CPA Talianskej republiky)?